Temir odam 2

„Temir odam 2“ () — 2010-yilda chiqarilgan superqahramonlik filmi; „Marvel kinematografiya koinoti“ (MKK) mediafranshizasidagi uchinchi film; „Temir odam“ (2008) filmining davomi. Marvel Comics komikslaridagi ayni nomli personajga asoslangan. Marvel Studios kinostudiyasi tomonidan ishlangan, Paramount Pictures tomonidan esa tarqatilgan. Filmga Jon Favreau rejissyorlik qilgan. Bosh rollarni Robert Downey Jr., Gwyneth Paltrow, Don Cheadle, Scarlett Johansson, Sam Rockwell, Mickey Rourke va Samuel L. Jackson ijro etgan.

„Temir odam 2“ premyerasi 2010-yilning 26-aprelida Los-Anjeles shahrida boʻlib oʻtgan. Film Kinotanqidchilar tomonidan ijobiy baholangan. Kinoprokatlarda umumjahon boʻylab $623,9 million mablagʻ toʻplab, 2010-yilning yettinchi eng kassabop filmiga aylangan. „Eng yaxshi vizual effektlar“ nominatsiyasida „Oscar“ mukofotiga nomzod oʻlaroq koʻrsatilgan. Filmning davomi — „Temir odam 3“ 2013-yilning 3-mayida chiqarilgan.

 Syujeti 
Tony Stark () Temir odam ekanligini ommaga oshkor etadi. Bu paytda Rossiyada „Stark Industries“ shirkati sobiq xodimi — Anton Vanko oʻgʻli Ivan Vanko qoʻlida jon beradi. Otasining oʻlimida „Stark Industries“ni aybdor hisoblagan Ivan otasining chizmalari asosida Starknikiga oʻxshash elektr yoyi bilan ishlaydigan reaktor yigʻishni boshlaydi. Oradan olti oy oʻtib, Stark OAV yulduziga aylanadi. AQSh hukumatining Temir odam bronkostyumi texnologiyasidan voqif boʻlish yoʻlidagi urinishlari esa samara bermaydi. Bundan tashqari, Stark otasi Howardning merosini davom ettirish maqsadida New York shahridagi Flushing Meadows–Corona parkida „Stark Expo“ koʻrgazmasini qayta ochadi.

Keyinchalik, Stark ham hayotini saqlab turgan, ham bronkostyumini quvvatlantirib turgan elektr yoyi bilan ishlaydigan reaktoridagi palladiy tanasini zaharlayotganini bilib oladi. Palladiy oʻrnini bosuvchi unsurni esa topa olmaydi. Yaqinlashib kelayotgan oʻlimiga nisbatan tobora beparvo va noumid boʻlib borayotgan Stark sogʻligi haqida hech kimga aytmaslikni lozim topadi. Stark yordamchisi Pepper Pottsni „Stark Industries“ bosh direktori etib tayinlaydi. Uning oʻrniga esa Natalie Rushman () ni yordamchi sifatida ishga oladi. Stark Monakodagi Gran-pri poygasida ishtirok etadi. Biroq, u boshqarayotgan poyga mashinasi Vanko hujumiga duchor boʻladi. Garchi Stark elektrlashgan qamchilar bilan qurollangan Vankoni magʻlub etsa-sa, uning bronkostyumi jiddiy zarar koʻradi. Qoʻlga olingan Vanko dunyoga Temir odam yengilmas emasligini isbotlashga uringanini aytadi.

Vanko yaratgan quroldan hayratda qolgan Starkning raqibi boʻlmish Justin Hammer () Vankoning vafot etgani haqida yolgʻon xabar eʼlon qilib, uni qamoqdan ozod etadi va evaziga undan Starknikidek bronkostyumlar yaratishni soʻraydi. Vanko esa bronkostyumlar oʻrniga dronlar yaratishni afzal koʻradi. Bu paytda Stark tugʻilgan kuni munosabati bilan uyida bazm uyushtiradi. Koʻp ichgani ortidan sarxush boʻlib qolgan Stark bronkostyumini kiyib olib uyida mayda tartibsizliklar amalga oshiradi. Uning eng yaqin doʻsti — AQSh Havo kuchlari polkovnigi James Rhodes () Starkning prototip bronkostyumini kiyib, Starkni hovuridan tushirishga harakat qiladi. Ikkovlon oʻrtasidagi jang boʻlib, oxirida durang bilan yakunlanadi. Soʻngra, Rhodes kiyib olgan bronkostyumida uchib ketib, uni AQSh Havo kuchlariga topshiradi.

Q.A.L.Q.O.N. tashkiloti direktori Nick Fury () Stark bilan yaqinlashadi hamda unga „Rushman“ aslida agent Natasha Romanoff ekanligi, bundan tashqari, Howard Stark bilan shaxsan tanish boʻlgani haqida soʻzlab beradi. Fury, shuningdek, Vankoning otasi Anton va Howard Stark birgalikda elektr yoyi bilan ishlaydigan reaktor yaratishgani, biroq Anton reaktorni sotishga uringanda, Howard uni deportatsiya qilib yuborgani va oʻsha paytda sovetlar boʻsh qoʻl bilan qaytgan Antonni Gulagga surgun qilishgani haqida ham aytib beradi. Fury Starkga otasiga tegishli boʻlgan eski materialni beradi. Tony 1974-yilgi „Stark Expo“ dioramasida yashirin xabarni payqaydi. Yashirin xabar ortidan yangi kimyoviy unsur modelini topadi. Oʻzi yaratgan sunʼiy idrok — J.A.R.V.I.S. yordamida Stark uni sintezlaydi. Soʻngra, reaktoriga yangi unsurni joylab, palladiydan batamom xalos boʻladi.

„Expo“ koʻrgazmasida Hammer ommaga Vanko yaratgan dronlarni namoyish etadi. Stark Rhodesni ogohlantirish uchun yetib keladi, ammo Vanko masofadan turib koʻrgazmada namoyish etilayotgan barcha dronlarni, jumladan Rhodes kiygan bronkostyum ustidan ham nazorat oʻrnatadi va ular orqali Starkga hujum qiladi. Bu orada Hummer Vankoni qamoqdan ozod etganligi uchun hibsga olinadi. Romanoff va Starkning soqchisi Happy Hogan () Vankoni topishadi. Vanko qochishga muvaffaq boʻladi, biroq Romanoff Rhodes kiygan bronkostyum ustidan nazoratni Rhodesga qaytarishga erishadi. Soʻngra, Stark va Rhodes Vanko va uning dronlariga qarshi jang qilishadi. Vanko magʻlub boʻlgach, oʻzi kiygan kostyumni portlatish orqali oʻz joniga suiqasd qiladi.

Oradan maʼlum vaqt oʻtgach, Stark Fury bilan uchrashadi. Fury unga Q.A.L.Q.O.N. undan faqat maslahatchi sifatida foydalanmoqchi ekanligini aytadi. Keyinchalik, Stark va Rhodes qahramonliklari uchun medal bilan taqdirlanishadi. Titrdan keyingi sahnada, Q.A.L.Q.O.N. agenti Phil Coulson () New Mexico choʻlidagi bolgʻa topilmasi haqida xabar beradi.

 Rollarda 

 Robert Downey Jr. Tony Stark / Temir odam rolida
 Gwyneth Paltrow Pepper Potts rolida
 Don Cheadle James „Rhodey“ Rhodes / War Machine rolida
 Scarlett Johansson Natasha Romanoff / Qora beva rolida
 Sam Rockwell Justin Hammer rolida
 Mickey Rourke Ivan Vanko / Whiplash rolida
 Samuel L. Jackson Nick Fury rolida

 Musiqasi 

 Izohlar 

 Manbalar 

 Havolalar 

  (inglizcha)


Turkum:2010-yil filmlari
Turkum:AQSh filmlari
Turkum:AQSh ilmiy fantastik filmlari
Turkum:AQSh jangari filmlari
Turkum:Superqahramonlar haqidagi AQSh filmlari
Turkum:AQSh sarguzasht filmlari
Turkum:Marvel kinematografiya koinoti filmlari
Turkum:Ingliz tilidagi filmlar
Turkum:Intiqom haqidagi filmlar
Turkum:Paramount Pictures filmlari
Turkum:IMAX filmlar